钦定古今图书集成/明伦汇编/交谊典/第054卷 > 《陪司马武公宴姑孰亭序》前人
## 钦定古今图书集成/明伦汇编/交谊典/第054卷 > 《陪司马武公宴姑孰亭序》前人

通驿公馆南有水亭焉，四甍翚飞，巉绝浦屿。盖有前
摄令河东薛公栋而宇之。今宰陇西李公明化，开物
成务，又横其梁而阁之。昼鸣闲琴，夕酌清月，盖为接
𬨎轩、祖远客之佳境也。制置既久，莫知何名。司马武
公长材博古，独映方外，因据胡床，岸帻歗咏，而谓前
长史李公及诸公曰：“此亭跨姑孰之水，可称为姑孰
亭”焉。嘉名胜概，自我作也。且夫曹官绂冕者，大贤处
之，若游青山，卧白云，逍遥偃傲，何适不可？小才居之，
窘而自拘，悄若桎梏，则清风朗月，河英岳秀，皆为弃
物，安得称焉？所以司马南邻，当文章之旗鼓；翰林客
卿，挥辞锋以战胜。名教乐地，无非得俊之场也。千载
一时，言诗纪志。